《濠石晚樵因简李撝伯谦》
元代·郭钰

出山复入山，流泉递迎送。暝入黄叶深，湿分白云重。

棘荆攒径危，侧身抱深恐。春花自芳妍，春鸟自鸣哢。

悠悠徒旅间，何由免寒冻。老亲嗟我勤，叹息中肠痛。

肩赪只自怜，囊罄当谁控？学剑惜已迟，读书亦何用。

国步政艰危，高官选才勇。李君旧知己，风格郁清耸。

光怪匣中龙，文采云间凤。庭帏寿且康，甘旨日相奉。

避地虽云同，乐事谁能共。知君怀远略，临机不妄动。

战争奈未已，发策必奇中。何当展才力，青云纵飞鞚。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。